open-index/open-wikipedia-markdown huggingface dataset:
Merlin Unwin Books

***Merlin Unwin Books*** is Britske útjouwerij dy't him benammen taleit op it publisearjen fan non-fiksje oer de natoer en oer angelderij. It bedriuw is fêstige yn it stedsje Ludlow, yn it greefskip Shropshire.

## Skiednis
Merlin Unwin Books is it bedriuw fan útjouwer Merlin Unwin, in soan fan Rayner Unwin en in pakesizzer fan Stanley Unwin, de útjouwers fan bekende berneboeken as *Charlie and the Chocolate Factory*, fan Roald Dahl, en ferneamde literêre wurken as *[[The Lord of the Rings]]*, fan J.R.R. Tolkien.

Merlin Unwin wurke earst ek jierren yn syn heite bedriuw, George Allen & Unwin, oant dat yn 1990 oernommen waard troch HarperCollins. Datselde jiers noch begûn er foar himsels en rjochte dêrta Merlin Unwin Books op. Dy útjouwerij hat him spesjalisearre yn non-fiksje-útjeften op it mêd fan de natoer, it plattelân, floara en fauna, fjildsporten en angelderij.

## Keppelings om utens
*Offisjele webside fan Merlin Unwin Books
Autoferhier

**Autoferhier** is in bedriuwssektor dy't him taleit op it ferhieren fan auto's (saneamde **hierauto's**) oan minsken dy't net de beskikking hawwe oer in eigen auto. Soks wurdt yn 'e regel foar koarte perioaden dien, dy't útinoar rinne kinne fan in pear oeren oant in pear wiken. Autoferhierbedriuwen hawwe faak in grut tal pleatslike fêstigings yn 'e neite fan lofthavens of drokke stedsdielen, sadat men eventueel in auto by in fêstiging yn ien stêd hiere kin en him by in fêstiging yn in oare stêd wer ynleverje kin. Gauris kin men yn 't foar ek in hierauto reservearje fia in webside op it ynternet. Om dieverij fan sokke fiertugen tsjin te gean, binne alle hierauto's tsjintwurdich tarist mei in GPS-folchsysteem.

De measte klanten fan autoferhierbedriuwen binne sakelju en oare reizgers, dy't tydlik ferlet hawwe fan in auto yn in plak dêr't se net wenje. In oare groep klanten betreft eigners fan auto's dy't skansearre ot total loss rekke binne by in ferkearsûngemak, en dy't wachtsje op in reparaasje of op 'e útkearing fan 'e fersekering (hoewol't sokken, alteast yn Nederlân, yn 'e regel fan harren eigen garaazje wol in auto te lien krije kinne). Wer in oare groep klanten wurdt foarme troch lju dy't har eigen ferhuzing bewurkmasterje, mar dêrfoar in bestelbuske of in frachtwein hiere wolle. Op beskate ferhiermerken wurde soms ek oarsoartige ferfiermiddels te hier oanbean, lykas motorfytsen of scooters.

De earste autoferhierbedriuwen ûntstiene yn 'e Feriene Steaten nei't mei de yntroduksje fan 'e T-Ford de persoane-auto foar it earst in massaferfiermiddel wurden wie. Yn 1916 begûn Joe Saunders yn Omaha mei it ferhieren fan auto's; syn bedriuw waard úteinlik yn 1955 oernommen troch Avis. Yn Chicago wie Walter L. Jacobs fan 1918 ôf op dit mêd aktyf; syn bedriuw waard yn 1923 opkocht troch John D. Hertz. Yn Jeropa wie de Dútser Martin Sixt yn 1912 ien fan 'e earste pioniers op it mêd fan 'e autoferhier.
Kristus-Keningkatedraal fan Mullingar

De **Katedraal fan Kristus Kening** (Iersk: *Ardeaglais Chríost an Rí*, Ingelsk: *Christ the King Cathedral*) is in roomsk-katolike katedraal yn 'e Ierske stêd Mullingar. De katedraal stiet tichteby it sintrum fan 'e stêd. It is de biskopstsjerke fan it roomske bisdom Meath. 

## Skiednis
It plan om in nije katedraal te bouwen om de âlde Untfinzeniskatedraal (1836-1936) te ferfangen sette útein yn 1920. William Byrne & Sons út Dublin ûntwurpen de katedraal as in basilyk yn 'e styl fan 'e renêssânse. De karakteristike twillingtuorren bekroand mei brûnzen krusen binne likernôch 55 meter heech. Yn 'e tsjerke passe sa'n 5.000 leauwenden.    

De earste stien foar de tsjerke waard op 6 augustus 1933 lein troch biskop Thomas Mulvany. De offisjele iepening fan 'e nije katedraal fûn plak op 6 septimber 1936. Op fersyk fan paus Pius XI waard it de earste katedraal fan 'e wrâld, dy't wijd waard oan Kristus Kening. De plechtige konsekraasje wie op 13 augustus 1939. De kosten fan 'e bou en it ynterieur bedroegen £ 275,000.

## Ynterieur

De katedraal is benammen bekend om de moazaïken yn 'e Sint-Anna- en Sint-Patrickkapel. It is it wurk fan 'e fan komôf Russyske keunstner Boris Anrep. Syn wurk is ek te sjen yn 'e Westminster-katedraal.
Katedraal fan Letterkenny

De **Katedraal fan Sint-Adomnán en Sint-Kolumba** (Ingelsk: *Cathedral of St. Eunan and St. Columba*) is in roomsk-katolike katedraal yn 'e Ierske stêd Letterkenny. 

De katedraal stiet oan 'e *Castel Street* foar de anglikaanske parochytsjerke oer en fierde yn 2001 it hûndertjierrich bestean.

De Tsjerke fan Ierlân besit yn itselde greefskip ek in katedraal, in earder roomsk gebou dat ek wijd waard oan Sint-Adomnán en dy stiet yn Raphoe.

## Skiednis en bekriuwing
De katedraal waard yn opdracht fan 'e doetiidske biskop fan Raphoe en lettere kardinaal O'Donnell tusken 1890 en 1900 boud. Untwerper wie William Hague, in bekende arsjitekt út Dublin mei goede konneksjes mei de ferneamde arsjitekt Pugin. Op 16 juny 1901 fûn de iepening fan 'e nijbou plak, dy't de Fiktoariaanske neogoatyske styl fertsjintwurdiget. It boumaterjaal wie ôfkomstich út Mountcharles en waard mei it skip nei Swilly fearn en fan dêr wei troch de bewenners fan Letterkenny sels nei de boulokaasje droegen. 

## Beskriuwing

De spits fan 'e katedraal hat in hichte fan 75 meter en de katedraal waard boud fan wite sânstien. It tsjerkemeubilêr is fan ikehout makke en hat in moarmeren preekstoel, dy't dekorearre is mei de bylden fan 'e fjouwer evangelisten en de fjouwer masters. De brânskildere ramen dy't it alter en de Us Leaffroukapel ferljochtsje binne it wurk fan 'e firma Mayer út München. Se stelle trettjin foarstellings foar út it libben fan de Hear. Keltyske motiven en glês-yn-lead binne ûntwurpen troch Harry Clarke en Michael Healy. De grutte bôge is fersierd mei foarstellings fan Sint-Adomnán en Sint-Kolumba. De ivige lampe is makke fan sulver en weget mear as 42 kilo. Guon bylden binne makke troch William Pearse, dy't fanwegen syn oandiel yn de Peaskeopstân yn 1916 eksekutearre waard. 

De katedraal waard renovearre yn 1985 en foar in part op 'e nij ynrjochte. Der gyng in soad omtinken nei it behâld fan 'e styl en it materjaal fan it orizjinele alter. It oarspronklike alter, in Iersk wurk fan Leonardo's Lêste Nachtmiel, bleau beholden en waard yn it nije folksalter yntegrearre.  

De gevels fan 'e katedraal waarden yn july 2001 reinige .
Feest fan Kristus Kening

It **Feest fan Kristus Kening** (Latynsk: *Sollemnitas Domini Nostri Iesu Christi Universorum Regis*; Heechfeest fan ús Hear Jezus Kristus, Kening fan it Hielal)  is in kristlik feest dat sûnt 1925 yn de westerske tsjerke fierd wurdt. It is in relatyf nij feest op de liturgyske kalinder en waard pas yn 1925 troch paus Pius XI foar de roomsk-katolike tsjerke ynfierd. Oarspronklik foel de dei fan Kristus Kening op de lêste snein fan oktober, mar yn 1969 waard de roomske fiering nei de lêste snein fan de liturgyske kalinder ferset. Dat betsjut dat de fiering op syn betiidst op 20 novimber plak fynt en op it lêst op 26 novimber. De liturgyske kleur foar dizze fiering is grien. 

Ek guon protestantske tsjerken lykas de Anglikanen en de Lutheranen fiere it feest.

It feest fan Kristus Kening wurdt opfolge troch de advintstiid.

## Eftergrûn
Yn in tiid fan it ynstoarten fan grutte monargyen nei de Earste Wrâldkriich en de opkomst fan ekstreme politike systemen lykas it kommunisme en letter it nazisme moast it nije feest de klam lizze op de wiere hearskippij fan Kristus. 

Al fuort nei de berte fan Jezus yn Betlehem fregen de trije keningen út it easten yn Jeruzalim wêr't de kening fan de joaden te finen wie (Mattéus 2:1). Ek mei it lijen fan Kristus kaam it keningskip fan Jezus oan de oarder. Pilatus frege Him: *Bisto de kening fan de Joaden?* en Jezus andere mei: *jo sizze it* (Lukas 23:3). Jezus krige in poarperen kleed oan en Him waard in kroan fan stikels opset en in stok yn de rjochter hân treaun. Doe foelen de joaden op de knibbels foar Kristus en hunen *Heil oan Jo, kening fan de joaden* (Mattéus 27:28). Doe't Jezus de krúsdea stjerre moast, liet Pilatus in boerd mei de letters INRI (*Iesus Nazarenus, Rex Iudaeorum*; Jezus fan Nazareth, kening fan de Joaden) oan it krús fan Kristus spikerje.

## Bylden fan Kristus Kening

ChristusKoning WimHarzing Leeuwarden.JPG|Ljouwert, Sint Bonifatiustsjerke oan de Foarstreek
Groningen Brom 5.jpg|Grins, oarspronklik by de Sint-Martinustsjerke, tsjintwurdich op it katolike tsjerkhôf oan de *Hereweg*.
Christus Koning Henk Etienne StJosephkerk Alkmaar.JPG|Alkmaar, Sint-Jozeftsjerke oan de *Nassaulaan*.


## Keppeling om utens
Stille Sneon

**Stille Sneon** of **Stille Saterdei** (Latynsk: *Sabbatum Sanctum*; **Hillige Saterdei**; yn katolike rûnten ek **Peaskesneon**) is de lêste dei fan de lijenswike en nei Goed Freed de twadde dei fan it *[[Triduum Sacrum]]*. Op dy dei betinke kristenen dat it lichem fan Jezus yn it grêf rêst. It is ek de lêste dei fan de fêsteltiid, dy't fjirtich dagen earder begûn op Jiskewoansdei. Op Stille Sneon folget it Peaskefeest, de dei dat kristenen oeral op de wrâld de opstanning fan Jezus út de dea fiere.

Yn tsjerken binne de altertafels leech. Kearsen, blommen en in alterkleed binne ôfwêzich en oant de peaskejûn swije de klokken.
Likenis fan de Tsien Jongfammen

De ***Likenis fan de Tsien Jongfammen*** is yn it Nije Testamint in parabel dy't Jezus fertelt om dúdlik te meitsjen dat elts wach wêze moat foar it Jongste Gerjocht, want dêrfan is dei noch oere bekend. 

De likenis stiet yn Mattéus 25:1-13. Yn de midsiuwen wie it ien fan de meast populêre likenissen mei in grutte ynfloed op de goatyske keunst. Tal fan katedralen waarden fersierd mei portaalbylden fan de fiif ferstannige jongfammen en de fiif sleauwe jongfammen. 

De likenis fertelt it ferhaal fan de breidsfammen, dy't op de breugeman wachten om him te begelieden nei de brulloft. Hja hawwe oaljelampen by har, mar fiif fan de tsien hawwe ekstra oalje meinaam. As de breugeman hieltiid mar net komt falle de fammen yn 'e sliep. Midsnacht waarden de jongfammen wekker makke om't de breugeman yn oantocht wie en hja waarden ferge him yn 'e mjitte te rinnen. Hja makken gau de lampen yn oarder, mar de domme fammen seagen dat hja te min oalje hiene. Om't harren lampen útgyngen, fregen hja oalje fan de oare fiif fammen, mar dy anderen dat der dan wol ris te min oalje wêze koe foar allegear. Wylst de domme fammen fuort gyngen om te sjen oft der noch earne oalje te krijen wie, begelieden de wize fammen de breugeman nei de feestseal. Letter kamen ek de domme fammen, mar de doar fan de seal siet al op it slot. Hja fregen oft hja der yn mochten, mar de breugeman andere dat er har net koe. 
       

Salvator Mundi zwischen den klugen und den törichten Jungfrauen um 1500.jpg|thumb|Salvator Mundi tusken de ferstannige en de sleauwe jongfammen (1500)


## Keppeling om utens
Likenis fan de Barmhertige Samaritaan

De ***Likenis fan de Barmhertige Samaritaan*** is in ferhaal dat yn it Nije Testamint dien wurdt troch Jezus. It stiet yn it evangeelje fan Lukas yn haadstik 10:25-36.

Oanlieding fan it fertellen fan de likenis is de fraach fan in wetgelearde wat er dwaan moat om it ivige libben te krijen. As't Jezus him freget wat de wet dêr oer te melden hat, andert de wetgelearde: *Do silst de Heare leafhawwe mei hiel dyn hert en siele en boppedat dyn neiste leafhawwe lykas dy sels*. Nei't Jezus him fertelt dat dat it goede andert is, ferget de wetgelearde Jezus wa't dan jins neiste is. It andert fan Jezus leit besletten yn de likenis dy't Er dêrnei fertelt.

## It ferhaal fan de Barmhertige Samaritaan
Ienris waard der in man op 'e wei nei Jericho oerfallen en troch syn bedrigers neaken, ferroaid en healdea efter litten. Der kaam in preester lâns, mar de preester die krekt oft er it slachtoffer net seach en gyng der mei in bôge om hinne. Efkes letter kaam der in levyt, en krekt as de preester seach er de man wol lizzen, mar ek de levyt rûn gau troch. De tredde dy't kaam wie in Samaritaan. No koene Samaritanen en joaden net goed mei-inoar oer wei. Mar dochs hie dy Samaritaan it bot te dwaan mei de ferwûne man. Hy knibbele by him del, fersoarge him, sette him op syn ezel en brocht him nei in herberge. Dêr joech de Samaritaan de eigner fan de herberge jild foar de fersoarging fan de man en mocht dat te min wêze, dan soe er dat ferskil op de weromreis wol fergoedzje. 

Oan it ein fan de likenis freget Jezus oan de wetgelearde: *Wa fan dy trije manlju soe neffens jo no de neiste fan it slachtoffer wêze?* Nei't de wetgelearde de Samaritaan dy't it slachtoffer holp as neiste neamt, seit Jezus: *Dogge jo dan tenei lykas him*.

## Keppeling om utens
Pader (rivier)

De **Pader** is in sydrivierke fan de Lippe yn Dútslân. Mei syn lingte fan goed 4 km is de Pader de koartste rivier fan Dútslân. De rin fan de rivier leit hielendal op it grûngebiet fan de stêd Paderborn. De rivier mûnet yn de Lippe út op 101 meter boppe seenivo, mar is dêr in stik breder as de Lippe sels.

De Pader ûntspringt yn it Paderboarnegebiet yn de binnenstêd fan Paderborn op 110 m. boppe seenivo. Dêr binne sa'n 200 lytse boarnen yn bemuorre boarnebekkens en 3.000 oant 9.000 liter wetter buorrelet de sekonde op sadat de boarnen by de sterkste fan it lân hearre.


Paderquellgebiet Figurengruppe an der warmen Pader.jpg|Bylden yn it Paderboarnegebiet
Paderauen.jpg|De Pader by Slot Neuhaus
Paderborn Stümpelsche Mühle asv2024-05.jpg|De Stümpelsche Mühle oan de Pader
Paderzufluss in die Lippe.jpg|Plak dêr't de Pader yn de Lippe útkomt
Likenis fan de Twa Skuldners

De ***Likenis fan de Twa Skuldners*** is yn it Nije Testamint in parabel fan Jezus, dy't yn it evangeelje fan Lukas (7:36-50) te lêzen is. Inselde soart salving yn Mattéus 26:6-13 en Markus 14:3-9 hoecht net op itselde ferhaal te slaan en de likenis fan de twa skuldners moat ek net betiizge wurde mei de likenis fan de man dy't net ferjaan woe (Mattéus 18:21-35).

In frommis, dy't op in tige minne namme leit, hat heart dat Jezus útnoege is by de fariseeër Simon. Hja giet der op ta en salvet Jezus dêr de fuotten. De fariseeër tinkt by himsels: As Jezus no echt in profeet wie, dan soe der dochs witte moatte dat dy frou in sûnderes wie en it net tastean dat hja him oanrekke." Jezus hat troch wat der yn de holle fan Simon omgiet en stelt him de neikomende fraach:

*In jildsjitter hat by twa skuldners jild útstean, by de ien fiifhûndert en by de oare fyftich. Hja koene it jild lykwols net werom betelje en de jildsjitter skold dêrom foar alletwa de skuld kwyt. Wa fan de twa soe dan de jildsjitter it meast tagedien wêze?*

Simon moat wol tajaan dat dyjinge mei de grutste skuld de jildsjitter it measte tadien wêze moat. Jezus hâldt de fariseeër foar dat hy hielendal net sa'n goed gasthear is, wylst de sûndige frou dingen docht dy't yn dy tiid fan in gasthear ferwachte waarden. Sa brocht de fariseeër gjin wetter dêr't Jezus de fuotten mei waskje koe, hy ferwolkomme Jezus net mei in tút en likemin salve de fariseeër de holle fan Jezus mei oalje. Mar de sûndige frou hie Jezus de fuotten waske; hja toande tadienens en salve Him de fuotten.

Wat Jezus mei it ferhaal sizze wol is dat dy, oan wa't in soad ferjûn wurde moat, ek in soad leafde werom jout. Jezus skelt de sûnden fan de frou kwyt, en om't har tal sûnden sa grut is, sil hja God mear leafhawwe dan de fariseeër dy't minder sûndige hat.

## Keppeling om utens
Christiaan Andriessen

**Christiaan Andriessen** (1775 - 1846) wie in Nederlânsk tekener en skilder. 

Hy wie de soan fan Jurriaen Andriessen, in bekende behangskilder, tekener en dosint oan de Stads Teekenacademie. Christiaan Andriessen woe keunstskilder wurde en stjoerde in tal skilderijen nei eksposysjes, mar der is gjin ien bewarre bleaun. Wol is syn 'deiboek' mei goed 700 tekeningen bewarre bleaun. Dat deiboek bestie út tekeningen mei in stikje tekst dêrby. At er tocht dat de tekst pikant wie, skreau er yn geheimskrift.

Andriessen joech sels les oan bern fan begoedige âlders. Hy bleau frij feint.

De blêden fan syn deiboek waarden begjin 20e iuw feild. It grutste part fan de tekeningen kaam yn hannen fan it Stedsargyf Amsterdam en it Keninklik Aldheidkundich Genoatskip. Troch jf. dr. I.H. van Eeghen en har stipe koene yn 1983 noch 138 tekeningen fan him worden tafoege wurde oan de Amsterdamske kolleksy.


Ofbyld:Christiaan Andriessen - Een jongen op straat aangevallen door een slagersjongen met een hakmes.jpg|Ien fan de siden út it deiboek fan Christiaan Andriessen
Ofbyld:Op weg naar het werkhuis, 30 Mey.jpg|*<nowiki/>'t wandeld zo plaisierig in 't voorjaar, als de boomen zo lief gaan worden. . . . exept na 't werkhuis*. In frou wurdt troch twa beämbten nei it wurkhûs brocht, 1806


## Keppeling om utens
* Achtergrond bij de expositie in het Stadsarchief Amsterdam
Likenis fan de Siedder

De ***Likenis fan de Siedder*** is yn it Nije Testamint in parabel fan Jezus yn de trije evangeeljes Mattéus (13:1-23), Markus (4:1-20) en Lukas (8:1-15). By it siedzjen falt it sied op ferskate ûngeskikte plakken dêr't it ferlern giet, mar dêr't it sied op it goede plak telâne komt draacht it mannichfâld frucht.  

## De likenis
In man gyng it lân yn om te siedzjen. By it siedzjen foel in part op it paad, dat opiten waard troch de fûgels. In oar part kaam op rotseftige grûn telâne. Dêr hie it sied te min grûn om goed te woarteljen, it skeat omheech mar doe't de sinne kaam ferdroege it. Ek foel in part tusken de stikels en doe't dy opskeaten ferstikte it sied. Allinnich it part dat yn goede ierde foel, waakste goed en joech hûndertfâld, sechtichfâld of tritichfâld frucht. Jezus slút de likenis ôf mei de wurden: *dy't earen hat, moat harkje!* 

## Utlis
Jezus jout de neikommende útlis oer dizze likenis. Mei it sied wurdt it Wurd fan God ornearre. It sied dat op it paad del komt binne guon dy't it boadskip wol hearre, mar hja begripe it net en dan komt Satan dy't weinimt wat yn it hert siedde is. Mei it sied dat te min grûn krige om te woarteljen wurdt bedoeld dat it Wurd wol oannommen wurdt troch de lju, mar it is flechtich; sadree't it tsjin rint, litte hja it leauwen wer los om't it net goed woartele is. It part fan it sied dat tusken de stikels falt binne dyjingen, dy't it Wurd wol hearre, mar troch soargen yn beslach naam wurde en ferliedings net wjerstean kinne, sadat it Wurd ferstikt. Mar it sied dat yn goede ierde foel binne dyjingen dy't it Wurd hearre en begripe. Yn dy gefallen set it sied frucht.

## Keppeling om utens
Willem Dirk Haitsma Mulier

**Willem Dirk Haitsma Mulier** (Boalsert, 28 augustus 1852 – Haarlim, 27 jannewaris 1912) wie in Nederlânsk militêr en boargemaster.

## Libben en wurk
Haitsma Mulier, lid fan de famylje Mulier, wie in soan fan mr. Johannes Haitsma Mulier (1811-1859), abbekaat en boargemaster yn Boalsert, en Maria Louisa Ypeij (1816-1898). Hy boaske oan Wilhelmina Christina barones van Sytzama (1857-1931), lid fan it laach Van Sytzama en in dochter fan Douwe Jan Vincent van Sytzama. 

Haitsma Mulier hie oant 1881 in karriêre by de Keninklike Lânmacht (kavalery), dêr't er it ta earste luitenant titúlêr brocht. Yn 1884 waard die beneamd ta boargemaster fan Spaarndam. Hy krige tastimming om yn Haarlim te wenjen. Fan 1896 oant 1904 wie er ek boargemaster fan de oanswettende gemeente Schoten.

Hy stoar yn 1912, 59 jier âld.
Bernhardus Jouke Buma

**Bernhardus Jouke Buma** (Ljouwert, 8 april 1835 - Aldeboarn, 21 july 1874) wie in Nederlânsks jurist en boargemaster fan Frysk komôf.

## Libben en wurk
Buma, lid fan de famylje Buma, wie in soan fan mr. Wybe Bernhardus Buma (1807-1848) en Joanna Elisabeth barones van Haersolte (1813-1864). Hy boaske oan Anna Adriana Sophia Wijckerheld Bisdom (1839-1918).

Hy studearre rjochten oan de Grinzer Hegeskoalle en promovearre dêr yn in 1859. Hy waard beneamd ta boargemaster fan Hemelumer Oldephaert en Noordwolde (1861-1869) en wie dêrnei boargemaster fan Utingeradiel (1869). Om reden fan sykte, frege er maart 1874 dien. In pear moanne letter rekke er wei, mar 39 jier âld, op hûs Nij-Bornia.
Louise Arner Boyd

**Louise Arner Boyd** (San Rafael, 16 septimber 1887 – San Fransisko, 14 septimber 1972) wie in Amerikaansk ûntdekkingsreizger fan Grienlân en Arktika, dy't wiidweidich oer har reizen skreau en yn 1955 de earste frou wie dy't oer de Noardpoal fleach.

## Libben en wurk
Sy wie in dochter fan John Franklin Boyd en Louise Cook Arner, eigeners en erfgenamten fan de Bodie Gold Bonanza fan 1877 yn  Bodie, Kalifornje. Se krige thús les en waard frijwat beskerme opbrocht. Nei't it ferstjerren fan har âlders yn 1919 er 1920, urf Louise it famyljefortún. De lêste jierren fan harren libben hie se foar har âlden soarge.
Mei har erfenis waard Louise Boyd folslein ûnôfhinklik en koe se har ûndernimmend karakter útlibje. 

Yn 1928 finansearre en late se in ekspedysje om Roald Amundsen te sykjen, dy't sels ferdwûn wie op syn syktocht nei Umberto Nobile en syn loftskip *[[Italia (loftskip)|Italia]]*. Se fear goed 16.100&nbsp;km oer Arktyske seeën, mar fûn Amundsen lykwols ek net. Dochs waard se foar har krewearjen ûnderskieden mei it ridderkrús fan de Sankt-Olav-Oarder troch de Noarske regearing.

Yn de jierren 1931, 1933, 1937, 1938 en 1941 ûndernaam hja fiif ûntdekkingsreizen nei noard-Grienlân. De *American Geographical Society* publisearre har ferslach en fotoos fan de ekspedysjes yn 1933 en 1935 yn in boek mei de titel *The Fiord Region of East Greenland*. Yn augustus 1934 waard se ôffurdige nei it Ynternasjonaal Geografysk Kongres yn Warsjau. By dy gelegenheid makke se in reis fan trije moannen troch Poalen om de gewoanten, klaaiïng, ekonomy en kultuer fan de protte Poalske etnisiteiten en Russen yn de nij-foarme steat te beskriuwen en te fotografearjen.

Yn de Twadde Wrâldoarloch wurke se yn 1942 - 1943 foar it Amerikaanske Ministearje fan Definsje.

Yn 1955 fleach se, 68 jier âld, as earste frou oer de Noardpoal yn in hierde DC-4. Loftfeartpionier Thor Solberg wie ûnder de bemanning.

## Publikaasjes
* *The Fiord Region of East Greenland* (1935)
* *Polish Countrysides* (1937)
* *The Coast of Northeast Greenland* (1948)

## Earbetoan
In gebiet by De-Geergletsjer op Grienlân hat de namme *Louise-Boyd-Land*. Op it eilân Nordostland yn de Spitsbergen-arsjipel is de berch *Boydfjellet* nei Louise Boyd ferneamd.

## Keppelings om utens
* Moss, Jocelyn. "The Call of the Arctic: Travels of Louise Boyd".  ''Marin County Historical Society Magazine'', vol. XIV, no. 2, 1987.
* Encyclopedia of World Biography
* A guide to the Louise A. Boyd arctic expedition maps, 1926–1955
Likenis fan de Ferlerne Soan

De ***Likenis fan de Ferlerne Soan*** is yn it Nije Testamint in parabel fan Jezus. It ferhaal stiet yn it evangeelje fan Lukas (15:11-32).

## De likenis
De likenis giet oer in heit en twa soannen. De jongste soan wol de wrâld yn en freget it erfdiel fan syn heit op. It besit dat him oerdroegen wurdt, fermakket er ta jild en dan giet er op reis. Hy nimt it der goed fan en fergriemt de sinten oan froulju en feesten, mar it jild rekket op en as it lân dan ek noch troch in hongersneed rekke wurdt, moat er bargen hoedzje om troch de tiid te kommen. Hy soe mar wat graach wat ha wolle fan wat er de bargen te iten jout, mar dat wurdt him net tastien. Op it lêst giet er beroufol werom nei hûs en freget syn heit oft er lykas syn feinten foar him wurkje mei; hy fertsjinnet ommers net mear om in soan neamd te wurden. Mar syn heit is optein dat er werom is en lit him yn moaie klean stekke. Dêrby lit de heit ek noch ris it bêste keal slachtsje en in grut feest tariede. De âldste soan wurket noch op it lân, mar as er tichterby hûs komt en it trelit heardt, freget er ien fan de feinten wat der oan de hân is. Ferheard heart er dat syn broer werom is en dat der dêrom in grut feest organisearre wurdt. Lilk rint er nei syn heit en freget dy hoefolle jierren hy al net trou al it wurk dien hat dat him opdroegen is, sûnder dat er ea sels mar in bokje hân hat om ris in feestmiel mei syn kammeraden te hâlden. Wylst syn broer wyldsinnich al it jild der troch jage hat, wurdt der no foar him it bêste keal slachte. Syn heit besiket him del te bêdzjen en seit dat al it besit dat er besit ek fan him is. Mar syn jongste soan wie dea mar no wer libben; hy wie ferlern mar is werom fûn.

## Kontekst en útlis
De Ferlerne Soan is de lêste fan trije likenissen op in rige yn it evangeelje fan Lukas oer ferlies en ferlossing. Oan de Ferlerne Soan geane de likenissen fan it Ferlerne Skiep en de Ferlerne Drachme foarôf. Jezus fertelt dy likenissen nei't Fariseeërs en learaars Jezus ferwite mei sûnders ôf te jaan. De tradisjonele útlis is dat de ferlerne soan stiet foar de minsken dy't it ferkearde paad kieze. It wie al in skandaal dat hy it erfdiel opeaske, dêrnei smiet er it jild oer de balke en moast er doe't er ta reapsein wie ek noch ris ûnreine bisten fersoargje. Hy toande lykwols oprjocht berou doe't er wer thús kaam. De hâlding fan de heit dy't sûnder ferwiten syn soan ferwolkommet wjerspegelet de leafde en genede fan God. De Fariseeërs wurde fertsjintwurdige troch de âldste soan, dy't nea fan it rjochte paad ôfwykte en dêrom ek mar min begripe kin wêrom't de heit sa'n soad opset by it weromkommen fan syn jongste soan.

## Keppeling om utens
Nije Wyn yn Alde Sekken

De likenis fan de ***Nije Wyn yn Alde Sekken*** is yn it Nije Testamint in parabel fan Jezus. De likenis stiet yn de evangeeljes Mattéus (9:16-17), Markus (2:21-22) en Lukas (5:36-38).

## Oanlieding
De likenis is in part fan in diskusje as Jezus mei learlingen tegearre mei net sok fernaam folk by Mattéus oan tafel sit. Learlingen fan Jehannes freegje dan oan Jezus: *Wêrom fêstje wy en de Fariseeërs, wylst jo learlingen hjir sitte te iten?*   

## Ynhâld fan de likenis
Jezus andert harren dat de feestgongers noch net fêstje, salang't de breugeman noch oanwêzich is. Net earder dan dat de breugeman weinommen wurdt, is it tiid om te fêstjen. Nimmen set in lape fan in nij stik klean op in âld stik klean, want it nije stik krimpt en skuort dan út. Likemin docht men nije wyn yn âlde sekken, want de âlde sekken skuorre en dan rint de nije wyn der út. Beide binne dan wei. Mar docht men nije wyn yn nije sekken dan bliuwe beide behâlden.  

## Betsjutting
De likenis kin op ferskate wizen ynterpretearre wurde. In útlis is dat men jin net tefolle opslute moat yn datjinge wat wenst is en dat men iepen stean moat foar it nije. Ek kin it âlde stik klean en de âlde wynsek it âlde ferbûn, dat it tradisjonele joadendom, symbolisearje, en de nije lape en de nije wyn it nije ferbûn, it kristendom, symbolisearje.
Hypnoaze

**Hypnoaze**, fan it Grykske ὑπνος, *hypnos* ("sliep"), is in keunstmjittich opwekke trâns, dy't karakterisearre wurdt troch in ferhege fetberens foar suggestje. It byhearrende eigenskipswurd is 'hypnoatysk' en dejinge dy't immen ûnder hypnoaze bringt is de **hypnotiseur**. Hoewol't de wittenskiplike skiednis fan it gebrûk fan hypnoaze pas yn 'e achttjinde iuw úteinsette mei de Dútske hypnotiseur Franz Anton Mesmer (dêrfandinne it Ingelske tiidwurd *to mesmerise*), waard de technyk al lang foar dy tiid tapast troch lju dy't harsels 'magiërs' of 'tsjoenders' neamden, en mooglik ek troch genêzers. 

Hypnoaze is fral bekend as foarm fan publyk fermaak, fersoarge troch entertainers as Rasti Rostelli, mar it wurdt tsjintwurdich ek brûkt foar psychologyske behannelings. Hoewol't it gjin terapy op himsels is, kin it wol in helpmiddel wêze om terapeutyske doelen te berikken. Yn dat ramt wurdt it û.m. yn hypnoterapy en regresjeterapy tapast. Hypnotiseurs dy't psychologyske behannelings ferrjochtsje, binne dêrta oplaat en folgje in fêste proseduere om 'e geast fan 'e te behanneljen persoan yn in trânseftige steat fan bewustwêzen te bringen wêryn't de pasjint ûntspand is en dochs konsintrearre op in beskaat ûnderwerp. Registrearre patroanen fan harsensweagen toane oan dat immen dy't ûnder hypnoaze is, him yn in tastân befynt dy't de midden hâldt tusken sliepe en wekjen.

Guon saakkundigen binne fan betinken dat der mar ien soarte hypnoaze is, nammentlik selshypnoaze, dat ek wol autosuggestje neamd wurdt. Sels ûnder begelieding fan in hypnotiseur soe it neffens dizze tinkwize de kliïnt wêze dy't sels gewurde lit dat der in steat fan trâns ûntstiet en bestean bliuwt. Oare saakkundigen tinke dat der njonken selshypnoaze wol deeglik ek in opleine foarm fan hypnoaze bestiet. Yn elts gefal besteane der ferskate stadia fan hypnoaze, fan licht (ferlykber mei in sitewaasje wêrby't men sa yn prakkesaasjes fersinkt dat men alles om jin hinne even ferjit) oant tige swier, wêrby't sels in totaal ferlies fan bewustwêzen foarkomme kin. Yn dit ramt is it fan it heechste belang dat de hypnotiseur ynteger is, mei't de pasjint himsels yn prinsipe fierhinne oan sa'n persoan oerleveret.
Maine (betsjuttingsside)

"**Maine**" hat yn de Wikipedy ferskate betsjuttings:

* Maine, ien fan 'e 50 steaten fan 'e Feriene Steaten fan Amearika
## Oare betsjuttings
### Geografy
#### Plakken
* Maine (New York), in plak yn 'e Amerikaanske steat New York
* Maine (Marathon County, Wiskonsin), in plak yn 'e Amerikaanske steat Wiskonsin
* Maine (Outagamie County, Wiskonsin), in plak yn 'e Amerikaanske steat Wiskonsin
#### Gebieten
* Koloanje Maine, in Ingelske koloanje dy't bestie fan 1622 oant 1658
* Greefskip Maine, in greefskip yn Frankryk (oant mids 17e iuw)
* Maine (provinsje), in tradisjonele provinsje fan Frankryk, geografysk lykfallend mei it eardere greefskip
* Uí Maine, in Iersk stamkeninkryk

* Maine Township (Cook County, Illinois), in plattelânsdistrikt yn 'e Amerikaanske steat Illinois
* Maine Township (Grundy County, Illinois), in plattelânsdistrikt yn 'e Amerikaanske steat Illinois
* Maine Township (Minnesota), in plattelânsdistrikt yn 'e Amerikaanske steat Minnesota

#### Wetters
* Maine (rivier yn Frankryk), in rivier yn Frankryk
* Maine (rivier yn Ierlân), in rivier yn Ierlân
* Maine (rivier yn Maine), in rivier yn 'e Amerikaanske steat Maine
* Maine (rivier yn Noard-Ierlân), in rivier yn Noard-Ierlân

* Golf fan Maine, in diel fan 'e Atlantyske Oseaan oan 'e Amerikaanske eastkust

### Oar
* Maine (foarnamme), in foarnamme
* Maine coon, in katteras
* The Maine (band), in Amerikaanske rockband
Likenis fan de Rike Man en Lazarus

De ***Likenis fan de Rike Man en Lazarus*** is in bibelske parabel fan Jezus yn it evangeelje fan Lukas (16: 19-31).

## Likenis
Der wie ris in rike man dy't yn grutte lúkse libbe en by de yngong fan syn hûs siet altiten in bidler, dy't Lazarus hiet. Lazarus hie it min troffen, hy siet ûnder de swolms dêr't de hûnen op omslikken en hie al bliid west mei de krommels dy't by de rike man fan tafel foelen. Doe't Lazarus stoar droegen ingels him nei de himel yn de skoat fan Abraham. Efkes letter ferstoar ek de rike man en hy krige in moaie begraffenis. Mar yn it deaderyk wiene de rollen omdraaid. Wylst Lazarus by Abraham siet, kaam de rike man yn de hades telâne, dêr er fergie fan 'e pine en de toarst. Doe't er Abraham en Lazarus oan de oare kant fan de ôfgrûn seach, frege hy Abraham oft Lazarus him net in drip wetter bringe koe om him de tonge wat ôf te kuoljen. Ek hie de rike man noch fiif bruorren op 'e wrâld en as Lazarus har no ris warskôge, dan soene hja net lyk as him sa einigje

Mar Abraham wegere syn fersiken yn te willigjen. *Dû hast it goede al hân yn dyn libben* sei Abraham tsjin de rike man, *en dyn bruorren, dy hawwe [[Moazes]] en de profeten en as se dêr net nei harkje wolle, sille hja ek net harkje wolle nei ien dy't út it deaderyk komt*.

## Utlis
Opfallend oan de likenis is it brûken fan de namme Lazarus. Yn de oare likenissen brûkt Jezus nammentlik nea in namme fan in persoan. Dêrom waard der eartiids ek wol tocht dat it hjir om in wier bard ferhaal gyng yn stee fan in likenis. De letterlike útlis soarge lykwols foar konflikten mei oare Bibelteksten oer de status fan immen nei de dea (bygelyks yn Ezechiël 18:1 en Genesis 3:19) en dêrom wurdt der hjoed-de-dei troch de measten fan útgien dat it in likenis is. 

Jezus rjocht syn wurden tsjin de Fariseeërs, dy't Jezus noch al ris hinderlik folgje. It is dêrom mooglik dat Jezus mei de rike man de Fariseeërs bedoelt en mei Lazarus de heidenen. Dat de rollen yn it deadenryk omdraaid wiene, wol sizze dat allinnich komôf noch gjin ferlossing bringt. 

Dat in warskôging fan Lazarus oan de bruorren fan de rike man gjin doel hie om har ta ynkear te bringen, docht letter bliken as Jezus neffens Jehannes 11:1-44 echt in Lazarus út de dea werom hellet. It wûnder makket grutte yndruk ûnder de joaden, mar soarget foar oergeunst en grimmitigens by de Fariseeërs. Ek dan wolle de Fariseeërs lykwols net leauwe dat Jezus de Messias is, dy't harren troch de profeten út it Alde Testamint foarsein is en slimmer: hja sjogge Jezus as in grutte bedriging foar de eigen status en oerlizze hoe't hja it bêste fan Jezus ôf komme kinne.   

## Keppeling om utens
Administraasje

**Administraasje**, fan it Frânske *administration*, mei deselde betsjutting, is kantoarwurk yn 'e breedste sin fan it wurd. Foarhinne gie it dêrby yn 'e regel om it byhâlden fan 'e finansjele ferantwurding yn in boekhâlding, besteande út û.m. kasboeken, sjoernaaloersichten, ensfh. Dat waard dien troch alle posten mei de hân yn te foljen en út te skriuwen. Njonken it boekhâldkundige aspekt omfieme de administraasje ek it skriuwen fan brieven, it argivearjen fan dokuminten, it ferstjoeren fan rekkens, ensfh.

Yn 'e rin fan 'e tweintichste iuw die de typmasine syn yntree, wêrmei't in diel 'e administraasje op in nettere en faak ek fluggere wize ferrjochte wurde koe. Dêrby gie it yn it foarste plak om it skriuwen fan brieven en rekkens, en noch net sasear om it byhâlden fan kasboeken. Yn 'e 1990-er jierren, doe't de kompjûter foar bedriuwsmjittige doelen beskikber kaam, feroare dat. Fan dy tiid ôf giene de measte ûndernimmings foar de boekhâlding stadichoan oer op in digitale foarm.

Tsjintwurdich omfiemet de administraasje sadwaande foar in grut part it byhâlden fan automatisearre databases foar û.m. personielssaken as de útbetelling fan salaris, de registraasje fan frije dagen, ensfh. Yn 'e sûnenssoarch wurdt ek in medyske administraasje fan 'e pasjinten byholden, en yn 'e transportsektor hawwe bedriuwen in logistike administraasje foar it planearjen fan ritten. Lju dy't op 'e administraasje fan in bedriuw of ynstelling wurkje, wurde **administratyf meiwurkers** neamd. Behalven boekhâldkundige krêften wurde dêr yn bredere sin ek resepsjonisten, sekretaresses, managementassistinten, office managers, direksjesekretaresses en oare sekretarieel meiwurkers ta rekkene.

De muoite of kosten foar ûndernimmings, ynstellings en partikulieren om oerheidsregels nei te libjen en fergunnings oan te freegjen wurdt wol oantsjut as de administrative lêstedruk of ek wol administrative regeldruk. Dy komt bgl. by in belestingwet boppe-op de eigentlik betelling fan 'e belesting, en by in subsydzje foarmet soks de kearside foar de oanfreger. By yntroduksje, wizigings of ôfskaffing fan regelings is dêrom faak it stribjen om 'e lêstedruk te ferminderjen of alteast net te folle tanimme te litten.
Resepsjonist

In **resepsjonist** (froulike foarm: **resepsjoniste**) is in wurknimmer yn in administrative funksje, dy't besikers opfangt en te wurd stiet. It wurd resepsjonist komt fan it Frânske *receptionist*, fan *reception*, dat "ûntfangst" betsjut en dêr't ek it Fryske wurd resepsje fan ôflaat is. Resepsjonisten kinne wurkje foar bedriuwen (yn 't bysûnder hotels), ynstellings of oerheidsorganen (lykas gemeenten of de provinsje). Se dogge harren wurk ornaris deunby de doar nei bûten ta, yn 'e hal of lobby. Soms sprekt men tsjintwurdich ek wol fan it *[[front office]]*; it diel fan it bedriuw dat besikers net te sjen krije, is dan it *[[back office]]*.

Harren wurkplak hawwe resepsjonisten yn 'e regel efter in lange, hege, tichte ôfskieding, dy't de baalje hjit; dêrfandinne dat resepsjonisten soms ek wol **baaljemeiwurkers** neamd wurde. Tsjintwurdich sprekt men foar de baalje lykwols ek wol fan 'e *front desk*. Oan 'e efterkant fan 'e hege baalje sit meastal in leger buro op wurkhichte fêst, dêr't resepsjonisten de tillefoan oannimme, besikers wolkom hjitte en harren fragen beäntwurdzje en tuskentroch licht administratyf wurk ferrjochtsje, lykas it yn keferten dwaan fan te ferstjoeren post.

Yn in hotel binne resepsjonisten fierders ek ferantwurdlik foar it fêstlizzen fan keamerreservearrings, it tawizen fan hotelkeamers oan lju dy't op 'e dolle rûs delkomme, it byhâlden fan it gasteboek, it oannimmen fan betellings, it útjaan en ynnimmen fan keamerkaaien en it oannimmen en besoargjen fan 'e post. Mar lykfolwêr't se wurkje, is it foar resepsjonisten wichtich om der fersoarge út te sjen en om 'e besikers, klanten en gasten freonlik te bejegenjen. As men ûnfreonlik behannele wurdt, of in soersjende resepsjonist(e) treft, hat it nammentlike grutte kâns dat men tenei earne oars hinne giet. Resepsjonisten wurde dêrom ek wol omskreaun as 'it besitekaartsje fan harren bedriuw.
Jordan McKnight

**Jordan McKnight**, echte namme ûnbekend (yn 'e Feriene Steaten, 7 april 1974), is in rêstend Amerikaansk neakenmodel en pornografysk aktrise fan etnysk Afro-Amerikaansk komôf. Hja sette yn 1994 útein mei in wurkpaad yn 'e Amerikaanske pornoyndustry en spile yn frijwat films. Yn 1998 beëinige McKnight har karriêre as pornoaktrise nei't hja HIV oprûn hie.

## Libben en karriêre
McKnight waard yn 1974 berne earne yn 'e Feriene Steaten berne. Yn 1994, doe't se tweintich jier wie, makke se har debút yn in pornografyske film. Neffens de Internet Adult Film Database (IAFD) spile se neitiid yn likernôch santich films, û.m. foar sokke foaroansteande labels as Wicked Pictures, Evil Angel, Devil's Film en Anabolic Video. Fierders wurke se ek wol foar minder bekende studio's, lykas Seymore Butts Home Movies, Metro en Leisure Time Entertainment.

Njonken har aktearwurk wie McKnight ek aktyf as neakenmodel en posearre se as sadanich yn ferskate neakenblêden. Yn 1994 regissearre se sels ien pornofilm, mei as titel *Pumps 'n Da Rump*, foar de lytse filmstudio Heatwave. Yn 1998 waard McKnight troch har manlike kollega Marc Wallace besmet mei it HIV-firus. Fan gefolgen moast hja har doe út 'e Amerikaanske pornoyndustry weromlûke, al besocht se om 'e nocht noch in skoftke om aktyf te bliuwen yn pornofilms yn net-pornografyske rollen.

## Lichemsskaaimerken
Jordan McKnight is swart, mei brune eagen en swart hier. Neffens har offisjele opjefte is se 1.60&nbsp;m lang, mei (alteast ûnder har pornokarriêre) in gewicht fan 55&nbsp;kg, en natuerlike kupmaat 36D. Behalven troch har earlellen hat se gjin piercings en likemin hat se tatoeaazjes.

## Keppelings om utens
* Biografy en filmografy fan Jordan McKnight yn 'e ''Internet Movie Database'' (IMDb)
* Biografyske gegevens en filmografy fan Jordan McKnight yn 'e ''Internet Adult Film Database'' (IAFD)
* Biografyske gegevens fan Jordan McKnight op ''FreeOnes''
Koekoekeftigen

De **koekoekeftigen** of **koekúteftigen** (Latynske namme: *Cuculiformes*) foarmje in skift fan 'e klasse fan 'e fûgels (*Aves*), de ûnderklasse fan 'e moderne fûgels (*Neornithes*), de tuskenklasse fan 'e nijkakigen (*Neognathae*), it boppeskift fan 'e nije fûgels (*Neoaves*) en de noch rangleaze groep fan 'e trapfoarmigen (*Otidimorphae*). Dit skift bestiet mar út ien inkelde famylje, nammentlik dy fan 'e koekoeken (*Cuculidae*), dy't sels wer útinoar falt yn seis ûnderfamyljes wêrfan't de soarten foarkomme op alle wrâlddielen útsein Antarktika. De koekoekeftigen binne nau besibbe oan 'e toerako-eftigen (*Musophagiformes*) en de trapeftigen (*Otidiformes*).

## Skiftopbou
Kollega

In **kollega** is immen mei wa't men gearwurket om in beskaat doel te berikken, ornaris tsjin betelling en yn in fêste wurksitewaasje. It wurd kollega komt fan it Latynske *collega*, dat ôflaat is fan it tiidwurd *colligere*, mei as betsjutting "gearbringe"; men wurdt dus mei jins kollega's gearbrocht op it wurk. Yn 'e oantsjutting 'kollega' leit winliken besletten dat men fierders net folle mei-inoar te krijen hat. As men famylje faninoar is, of mei-inoar befreone is, sil men nammentlik yn 'e regel net fan 'kollega' sprekke, mar de oare persoan in broer of soan (of hokfoar famyljerelaasje oft it dan ek mar is) of in freon neame. Kollega's wurde yn 'e omgong op in legere triem pleatst, mank de kunde. Yn guon beropsgroepen (yn 't bysûnder by abbekaten en notarissen) neame amtgenoaten inoar fan **konfrater** (fan it Latynske *confrater*, letterlik: "mei-broer"), as se net foar deselde organisaasje wurkje.
Likenis fan it Ferlerne Skiep

De ***Likenis fan it Ferlerne Skiep*** is yn it Nije Testamint ien fan de likernôch fjirtich parabels fan Jezus. De likenis stiet yn de evangeeljes fan Mattéus (18:12-14) en Lukas (15:3-7).

## Oanlieding
Yn Mattéus folget de likenis op in fraach fan de learlingen wa't yn it Himelske keninkryk it heechste yn oansjen stiet. De oanlieding fan it fertellen fan de likenis yn Lukas foarmje, nei't earder in soad tolgearders en sûnders op Jezus ôf kamen om nei Him te harkjen, de klachten fan Fariseeërs en skriftgelearden dat Jezus him ynlit mei sûndich folk.

## De likenis
De likenis is mar in pear rigels lang, mar is tige bekend. It giet oer in hoeder fan skiep. Ien fan de skiep dwaalt fan de keppel ôf. De hoeder lit de oare noggenennjoggentich skiep efter om te sykjen nei dat iene skiep en siket krekt sa lang, oant er it skiep fynt. Hy is sa bliid dat it skiep werom is, dat er thús de freonen en buorlju útnoeget om it mei-inoar te fieren.

## Utlis
Yn Mattéus stiet it ferhaal yn de kontekst fan de minsten ûnder ús. De lytsten moatte net leechlein wurde, want de Himelske Heit wol net dat der ien fan har ferlern giet. 

Yn Lukas is de likenis de earste yn in rige fan trije efter inoar. Yn alle trije likenissen giet der wat ferlern: in skiep fan in keppel fan 100 dwaalt ôf, in frou rekket ien fan har tsien munten kwyt en in heit ferliest ien fan syn beide soannen. De klam fan de likenis yn it Lukas-evangeelje leit op de ynkear fan de sûnder, de blidens yn de himel is grutter oer ien sûnder dy't ta ynkear komt as de njoggenennjoggentich rjochtfeardigen dy't gjin ynkear nedich ha. Neffens Lukas 19:10 is de Minskesoan ommers kommen om te sykjen en te behâlden wat oars ferlern gyng. 

## Goede Hoeder
Yn it evangeelje fan Jehannes (10:11-14) wurdt de likenis fan de Goede Hoeder beskreaun. Dernei seit Jezus dat er de "goede hoeder" is. Neffens de wurden fan Jezus jout in goede hoeder syn libben foar de skiep.

## Keppeling om utens
Pleatsmoarden

Mei **Pleatsmoarden** (Afrikaansk: *Plaasmoorde*) wurdt ferwiisd nei moarden op pleatsen yn Súd-Afrika. Sûnt de ôfskaffing fan it apartheidsstelsel yn 1994 naam neffens de beskikbere statistiken it tal oanfallen op buorkerijen yn Súd-Afrika bot ta. Neffens de Súdafrikaanske statistiken hawwe der tusken 1991 en 2001 mear as 6.000 oanfallen op pleatsen west, mei in deadlike ôfrin foar 1.254 boeren. Yn de dêrop folgjende acht jier ferdûbele it tal deaden oant 3.037. 

Faak wurde de slachtoffers earst tamtearre en ferkrêfte foardat hja fermoarde wurde. Oare moarden wurden as in soarte fan eksekúsje útfierd. Undersyk fan it Afrikaner *Instituut vir Sekerheidsstudies* hat útwiisd dat de kâns fan in boer yn Súd-Afrika om fermoarde te wurden hast fjouwer kear sa grut is as die fan in gewoane boarger en twa kear sa grut as dy fan in plysje.

## Motiven
Alhoewol't ek leden fan de swarte mienskip te lijen ha fan de oanfallen, is in grutte mearderheid fan de slachtoffers blank. Troch de tapaste taktyk binne guon boeren fan betinken dat it in geskikte yntimidaasje-metoade is om de boeren fan harren pleatsen te ferdriuwen. Bewearings fan offisjele kant dat it motyf efter de oanfallen op de buorkerijen rôf is, docht by har de fraach rizen wêrom't de boeren en harren hûshâldings nei de rôf fakentiden dan op in wreedaardige wize ombrocht wurde. De problematyk om de pleatsmoarden hinne is sadwaande in tige beladen ûnderwerp wurden, dat yn guon rûnte as in doelbewuste folkemoard beskôge wurdt. 

De pleatsen fan de boeren lizze fier fan de bewenne wrâld en troch de swakke ynfrastruktuur mei minne paden meitsje binne se net maklik troch de plysje te befeiligjen, sadat de boeremienskippen in maklike proai foarmje foar kriminelen. Rassehaat en ûnferantwurde uterings fan guon politisy soarje ek foar in klimaat fan bretalens yn mienskippen op it plattelân. Somtiden wurde oanfallen op blanken troch politike lieders op gearkomsten oanmoedige troch it sjongen fan striidlieten dy't oanfiterje om boeren te deadzjen. Mooglik spilet ek de ynfloed fan drank en ferdôvjende middels in rol by it geweld tsjin de boeren, krekt as wurkleazens en in swakke ekonomyske posysje.  

## Hegere prioriteit
Lange tiid soarge it ûnfermogen en de wegering fan de autoriteiten om tsjin de pleatsmoarden op te treden ta grut ûnbegryp ûnder de boeremienskippen. Aksjes fan de boargerrjochtebeweging AfriForum hiene yn 2016 lang om let as risseltaat dat de Súdafrikaanske Plysje Tsjinst (SAPS) de tasizzing die om it oanpakken fan de pleatsmoarden in hegere prioriteit te jaan.
Marijekatedraal (Killarney)

De **Marijekatedraal fan Killarney** is in roomsk-katolike katedraal yn Killarney yn it Ierske greefskip Kerry. It is de biskopstsjerke fan it bisdom Kerry.

## Skiednis

Foar de bou fan 'e neogoatyske katedraal waarden de missen yn in lytse kapel fierd. It inisjatyf foar de bou fan in katedraal kaam fan Joseph O’Sullivan, in preester út Dingle en hy wist biskop Cornelius Egan en in ealman foar syn plan te ynteressearjen.

Yn 1828 waard it boukomitee stifte en yn 1840 makke de arsjitekt Augustus Welby Northmore Pugin de tekeningen foar de katedraal. Twa jier letter, yn 'e simmer fan 1828, waard de earste stien lein foar de nijbou. De grutte hongersneed yn Ierlân makke yn maaie 1848 lykwols in ein oan 'e bou.

Oan it begjin fan 1853 waard it wurk wer oppakt. Op 22 augustus 1855 fûn de wijing fan 'e tsjerke oan de Himelfeart fan 'e Jongfaam Marije plak. 

De katedraal is de op twa nij grutste katedraal fan it lân. De toer is 85,8 meter heech.
Westmuorreplein

**Westmuorreplein** (**רחבת הכותל המערבי**), bûten Israel better bekend as it **Klaachmuorreplein**, is in stedsplein yn it Joadske kertier fan de Alde Stêd fan Jeruzalim. Oan de eastkant fan it plein stiet de Westmuorre, better bekend as de Kleimuorre. It plein kaan der yn 1967 nei de ienwurding fan 'e stêd. Oan 'e noardkant fan it plein lizze de Westmuorre Tunnel en de *Chain of Generations Center*. yn de súdlike kant fan it plein leit it: Argeologysk Park Jeruzalim en de Dungpoarte. Oan de westlike kant fan it plein leit it Joadske stedsdiel fan Jeruzalem.

## Galery

file:The Western Wall at night.jpg|De Kleimuorre
file:Entrance tunnel Western Wall.JPG|Westmuorre tunnel
file:מרכז שרשרת הדורות - ירושלים 2.jpg|De Chain of Generations Center
file:Isreal187 (882810579).jpg|Argeologysk park Jeruzalim
file:Old Jerusalem Dung Gate 2.JPG|Dungpoarte


## Keppelings om utens